На основу члана 14. и 15. Закона о јавном здрављу („Службени гласник РС“, број 115/16) члана 8. и члана 13. Закона о здравственој заштити („Службени гласник РС“, број 25/19 и 92/2023-аутентично тумачење), члана 38. и 42. Закона о правима пацијената („Службени гласник РС“, број 45/13 и 25/19-др. закон) и члана 40. став 1. тачка 48) Статута општине Дољевац („Службени лист града Ниша“, број 127/18, 91/19 и 22/21)

Скупштина општине Дољевац, на седници одржаној дана 12. фебруара 2024. донела је

**ОДЛУКУ**

**О ОБРАЗОВАЊУ САВЕТА ЗА ЗДРАВЉЕ ОПШТИНЕ ДОЉЕВАЦ**

Члан 1.

Образује се Савет за здравље као посебно радно тело Скупштине општине Дољевац.

Члан 2.

Бирају се за чланове Савета за здравље:

1. Горица Јовановић, члан Општинског већа, из реда локалне самоуправе;
2. Милица Митић, руководилац Одељења за општу управу и ванпривредне Општинске управе општине Дољевац;
3. Др. Весна Златановић-Митић, директор Дома здравља“Дољевац“, из

локалне здравствене установе;

1. Александра Мичић, дипломирани економиста, из реда младих;
2. Драгана Божић, запослена у удружењу „Живети усправно“, из удружења

грађана-корисника услуга;

1. Марија Ћирић, шеф испоставе Дољевац, филијале за Нишавски округ Републичког фонда за здравствено осигурање;
2. Проф. др Маја Николић, специјалиста хигијене, помоћник директора Института за јавно здравље Ниш, представник Института за јавно здравље Ниш.

Члан 3.

Задаци Савета су да:

1. прати и координира рад установа примарне здравствене заштите, чији је оснивач Општина;

2. спроводи мере у области заштите права пацијената и то:

- разматра приговоре о повреди појединачних права пацијената на основу достављених и прикупљених доказа и утврђених чињеница;

- о утврђеним чињеницама обавештава подносиоца приговора и директора здравствене установе, односно оснивача приватне праксе на коју се приговор односи и даје одговарајуће препоруке;

- разматра извештаје саветника пацијената, прати остваривање права пацијената и предлаже мере за заштиту и промоцију права пацијената;

- подноси годишњи извештај о раду и предузетим мерама за заштиту права пацијената општинском већу, скупштини општине, министарству здравља преко Института за јавно здравље Ниш, а ради инфомисања и остваривања потребне сарадње извештај доставља и Заштитнику грађана;

- подноси Институту за јавно здравље Ниш извештај о реализованим активностима у области јавног здравља за претходну годину.

3. обавља међусекторску сарадњу, координцију, подстицај, организацију и усмеравање спровођења активности у области деловања јавног здравља на локалном нивоу, заједничком активношћу са органима општине Дољевац, носиоцима активности и другим учесницима у систему јавног здравља;

4. прати извештаје Института за јавно здравље о анализи здравственог стања становништва на територији општине Дољевац која за то наменски определи средства у оквиру посебних програма из области јаног здравља из чл. 14. Закона о јавном здрављу, и предлаже мере за њихово унапређење, укључујући мере за развој интегрисаних услуга у локалној самоуправи;

5. доноси предлог плана јавног здравља на локалном нивоу, који усваја Скупштина општине и прати његово спровођење кроз посебне програме из области јавног здравља;

6. иницира и прати спровођење активности промоције здравља и спровођење мера за очување и унапређење здравља, спречавања и сузбијања заразних и хроничних незаразних болести, повреда и фактора ризика на територији општине Дољевац кроз посебне програме из области јавног здравља;

7. даје мишљења на извештај о остваривању посебног програма у области јавног здравља, која доноси Скупштина општине;

8. учествује у различитим областима деловања јавног здравља у кризним и ванредним ситуацијама из чл. 11. Закона о јавном здрављу;

9. јача капацитете носилаца активности и учесника у систему јавног здравља;

10. обавештава јавност о свом раду;

11. даје подршку раду и развоју носиоца активности и учесника у систему јавног здравља на својој територији, у складу са законом;

12. предузима и друге активности у циљу унапређења система здравствене заштите и здравља становништва у складу са Законом о јавном здрављу, Законом о здравственој заштити, Законом о правима пацијената и Пословником о раду Савета за здравље.

Члан 4.

Прву седницу Савета сазива председник Општине, а њоме председава најстарији члан.

Савет је конституисан избором председника Савета на првој седници.

Савет има и заменика председника.

Председник и заменик председника бирају се већином гласова свих чланова Савета.

Члан 5.

Мандат чланова Савета траје до истека мандата одборницима Скупштине општине Дољевац.

Члан 6.

Савет за здравље доноси Пословник о раду.

Пословником о раду уређује се: конституисање Савета, избор и разрешење председника и заменика председника, права и дужности председника, заменика председника и чланова Савета и начин остваривања, радна тела Савета, затим поступак доношења одлука и предлога мера, седнице савета, јавност рада Савета.

Члан 7.

Одлуке Савета за здравље доносе се већином од присутних чланова Савета, ако Пословником није другчије одређено.

Савет већином гласова свих чланова Савета одлучује о:

1. доношењу Пословника о раду Савета;
2. избору и разрешењу председника и заменика председника Савета,
3. програму рада Савета.

Члан 8.

Средства за рад Савета обезбеђују се у буџету општине, а могу се обезбедити и из других извора у складу са законом.

Члан 9.

Стручне и административно техничке послове за потребе Савета врши Општинска управа.

Члан 10.

Овом Одлуком ставља се ван снаге Одлука о образовању Савета за здравље општине Дољевац („Сл лист Града Ниша“, број 24/23).

Члан 11.

Ова Одлука ступа на снагу осам дана од дана објављивања у „Службеном листу Града Ниша“.

Број: 02-5

У Дољевцу, 12.02.2024.

СКУПШТИНА ОПШТИНЕ ДОЉЕВАЦ

ПРЕДСЕДНИК

Дејан Смиљковић